ΔΗΜΟΣ ΑΓΙΑΣ ΒΑΡΒΑΡΑΣ

*Γραφείο Τύπoυ*

**ΔΕΛΤΙΟ ΤΥΠΟΥ  *21/9/2025***

***Βιβλίο Σταμάτη Σκόρδου: Μπούσουλας για το αβόλευτο παρόν μας και το αβέβαιο μέλλον μας!***

ΛΑΜΠΡΟΣ ΜΙΧΟΣ: “Δεν αφήσαμε να λησμονηθεί ένας ναυτεργάτης, κομμουνιστής, συνδικαλιστής, πατριώτης αγωνιστής, που έζησε, έδρασε, πολέμησε και διώχθηκε από το φασιστικό και μετεμφυλιακό κράτος, «αποσυνάγωγος» και από το κόμμα του, γύρισε όλο τον κόσμο μαθαίνοντας και διδάσκοντας ανθρωπιά και δικαιώματα, θερμαστής σε πολεμικό πλοίο, έλαβε μέρος μέχρι και στην απόβαση στη Νορμανδία. Βρέθηκε εξορία στα ξερονήσια και πέρασε από όλες σχεδόν τις φυλακές της χώρας, ωσότου κατέληξε εργάτης καθαριότητας στην Αγία Βαρβάρα. Έγραφε τη ζωή του στα κουτιά από τα τσιγάρα του που σώθηκαν μαζί με τον φάκελο του, ώστε να μάθει ο κόσμος τη ζωή του, που είναι καθρέφτης της ταραγμένης περιόδου, που την έζησε πληθωρικά. Χάρη στην εξαιρετική δουλειά του πανεπιστημιακού καθηγητή ιστορίας Γιώργου Κόκκινου και του διδάκτορα ιστορίας και συγγραφέα Γαβριήλ Λαμπάτου έγινε βαθειά τομή στην ιστορική περίοδο των συμπληγάδων και φωτίστηκε διαυγέστερα η ιστορία του ελληνικού ναυτεργατικού κινήματος.”

Είκοσι χρόνια αφότου ο Σταμάτης Σκόρδος έδωσε τα δικαιώματα του πονήματος του στο δήμο μας και ο δήμος το εξέδωσε το έτος 2006, σε μια άκρως επιμελημένη έκδοση, χάρη στην εξαιρετική δουλειά των παραπάνω ιστορικών, φέραμε σε δημόσια συζήτηση το βιβλίο, παρουσία των ιστορικών, που έγραψαν τις εκτενείς μονογραφίες και είχαν την επιμέλεια της έκδοσης καθώς και συγγενών του Σταμάτη Σκόρδου (παιδιά των εν ζωή αδελφών του), στο πρόσωπο των οποίων ο δήμος τίμησε τον αγωνιστή, απονέμοντάς τους τιμητικές πλακέτες. Στην εκδήλωση, που συντόνισε ο δήμαρχος, μίλησαν ο δημοσιογράφος Βαγγέλης Δεληπέτρος, ο συνδικαλιστής και αυτοδιοικητικός Παναγιώτης Κυριακόπουλος, ο ιστορικός Γαβριήλ Λαμπάτος και ο καθηγητής ιστορίας Γιώργος Κόκκινος. Παραβρέθηκαν πολλοί διανοητές, ιστορικοί, δημοσιογράφοι και πλήθος δημοτών, που ελάμβαναν μετά τη λήξη της εκδήλωσης και από έναν τιμητικό τόμο.

Όλη η εκδήλωση ήταν έμπλεη συγκίνησης, κορυφώθηκε δε όταν στο κλείσιμο της ακούσαμε το “Επέσατε θύματα αδέρφια”.